SA werkloosheid verergerArgieffoto (Foto: radiokerry.ie) Werkloosheid in Suid-Afrika het in die eerste kwartaal van vanjaar selfs erger geword en met 0,5 persentasiepunte toegeneem tot 27,6%, het Statistiek Suid-Afrika Dinsdag bekend gemaak. Die situasie is selfs taaier vir jong mense, met sowat ŉ derde van werksoekers onder die ouderdom van 24 jaar wat nie werk kan kry nie, het die statistikus-generaal, mnr. Risenga Maluleke, aangekondig. Volgens Statistiek Suid-Afrika se syfers het 237 000 werkgeleenthede in die eerste kwartaal verlore gegaan. Die afgelope jaar het die getal Suid-Afrikaners van werkende ouderdom toegeneem met 149 000, maar die getal werklose mense het met 325 000 toegeneem. Byna alle ekonomiese sektore het ŉ verlies aan werkgeleenthede ervaar. Die meeste werkverliese was in die konstruksiebedryf (142 000), gevolg deur die finansiële sektor (94 000), gemeenskaps- en maatskaplike dienste (50 000), private huishoudings (31 000), mynbou (20 000) en landbou (12 000). Sektore waar werkgeleenthede merkbaar toegeneem het, is vervoer (59 000), handel (25 000), diensverskaffing (16 000) en vervaardiging (14 000). Van die sowat 10,3 miljoen Suid-Afrikaners tussen 15 en 24 jaar oud is 33,2% werkloos en nie besig met onderwys en opleiding nie. Vir die ouderdomsgroep 15 tot 34 jaar staan daardie syfer op ŉ hoogs sorgwekkende 40,7%.